Vestienas pauguraine
Vestienas pauguraine ir dabas apvidus Vidzemes augstienē. Atrodas augstienes dienvidos. Pauguraine ir 892 km2 liela, kas sastāda 1,38% no Latvijas teritorijas. Tās garums ir 50 km (dienvidrietumu—ziemeļaustrumu virzienā), platums — 25—30 km. Šī ir vecākā daļa Vidzemes augstienē. Pauguraines virsas absolūtais augstums pārsniedz 180 m v.j.l., daudzās vietās tiek pārsniegti arī 200 m v.j.l. Astoņi pauguri Vestienas paugurainē ir augstāki par 280 m, kas visi ir starp desmit augstākajiem pauguriem Latvijā. Te atrodas arī augstākā Latvijas virsotne — Gaiziņkalns (311,5 m v.j.l.).